**ΚΕΙΜΕΝΙΚΑ ΕΙΔΗ**

**ΑΡΘΡΟ**

Χαρακτηριστικά του άρθρου: Το άρθρο είναι ένα κείμενο ειδησεογραφικόυ χαρακτήρα, που δημοσιεύεται στον έντυπο ή ηλεκτρονικό τύπο ( εφημερίδες, περιοδικά, διαδίκτυο) και καταπιάνεται με θέματα ποικίλου ή και συγκεκριμένου περιεχομένου.

Δομή άρθρου

* Τίτλος
* Πρόλογος ( παρουσιάζεται το θέμα )
* Κύριο μέρος ( σχολιάζεται το θέμα και δίνονται λεπτομέρειες )
* Επίλογος ( δίνεται ένα γενικό συμπέρασμα και προτείνονται λύσεις )
* Όνομα συντάκτη, τίτλος εφημερίδας

**ΕΠΙΣΤΟΛΗ**

α) **Δεξιά και επάνω** σημειώνουμε τον χρόνο και τον τόπο  π.χ.  Πάτρα, 15-09-2025

β**) Ξεκινάμε με την προσφώνηση** του τύπου «Αξιότιμε κύριε», όταν η επιστολή

είναι επίσημη, και με την προσφώνηση «Αγαπητέ…», όταν η επιστολή είναι φιλική.

γ) **Η αφορμή, το θέμα και ο σκοπός** πρέπει να αναφερθούν στον πρόλογο.

δ) Το γραμματικό πρόσωπο είναι συνήθως το β΄ πληθυντικό ή το β΄ ενικό (εάν απευθυνόμαστε σε φιλικό πρόσωπο), ενώ η γλώσσα και το ύφος πρέπει να αρμόζουν στο είδος του θέματος και στον παραλήπτη.

 Το **ύφος** είναι σοβαρό, όταν η επιστολή είναι επίσημη και οικείο, όταν είναι φιλική.

ε) **Κλείνουμε με αποφώνηση δεξιά και κάτω** από το κείμενο της επιστολής μας.

Όταν η επιστολή είναι επίσημη, χρησιμοποιούμε συνήθως την έκφραση **«Με εκτίμηση»** ή «Μετά τιμής» και, όταν είναι φιλική, την έκφραση **«Φιλικά».**Στη συνέχεια γράφουμε το όνομά μας.

στ) Στη δομή ακολουθείται η τριμερής ανάπτυξη:**πρόλογος, κύριο μέρος και επίλογος.**

**ΗΜΕΡΟΛΟΓΙΟ**

Ο προσδιορισμός του χρόνου (ημερομηνία) και του τόπου είναι ακριβής και γράφεται  στην αρχή  της σελίδας πάνω δεξιά.  π.χ  Πάτρα, 11 Οκτωβρίου 2025

Αριστερά πάνω γράφουμε την προσφώνηση ( π.χ. Αγαπητό μου ημερολόγιο... ).

Στο κυρίως θέμα  γίνεται ανάπτυξη των σκέψεων αυτού που γράφει.

Αναφέρεται σε προσωπικά βιώματα ή σε  προβλήματα της εποχής αυτού που γράφει.

Ακολουθούμε χρονολογική σειρά σ' αυτά που γράφουμε. Οι ειδήσεις που περιέχει είναι σύντομες.

Γράφουμε σε α΄ ́ πρόσωπο.

Ο λόγος  είναι αυθόρμητος, απλός , καθημερινός.

Το ύφος είναι   απλό, προσωπικό, εξομολογητικό.

**ΔΙΑΛΟΓΟΣ**

Σε έναν διάλογο, η δομή είναι συνήθως οργανωμένη με έναν τρόπο που επιτρέπει τη ροή της συζήτησης, μέσω ερωτήσεων, απαντήσεων, παρατηρήσεων, και σχολίων.

Η βασική δομή του διαλόγου περιλαμβάνει συνήθως τα εξής στοιχεία:

1. **Εναρκτήρια φάση**: Η αρχή του διαλόγου, όπου εισάγονται τα θέματα ή τα ερωτήματα.
2. **Κύρια φάση**: Η διαδικασία ανταλλαγής πληροφοριών και επιχειρημάτων, συνήθως με ερωτήσεις και απαντήσεις.
3. **Κλείσιμο**: Η ολοκλήρωση του διαλόγου, όπου μπορεί να υπάρξει σύνοψη των σημείων ή μια τελική παρατήρηση/ συμπέρασμα/απόφαση.

Επίσης, μπορείτε να προσθέσετε και σκηνοθετικές- σκηνογραφικές πληροφορίες.

Μην ξεχνάτε τις παυλίτσες για να δηλώσετε την αλλαγή του ομιλούντος προσώπου.

### ΣΥΝΕΝΤΕΥΞΗ

### Στάδια Συνέντευξης

**- Προσωπική παρουσίαση**: Ο/Η συνεντευξιαστής/τρια συστήνεται, αναφέρεται στον σκοπό της συνέντευξης.

**- Περιγραφή του θέματος**: Ο/Η συνεντευξιαστής/τρια εξηγεί για ποιον λόγο γίνεται η συνέντευξη και ποια θα είναι τα θέματα που θα καλυφθούν.

**- Ανοικτές ερωτήσεις**: Ο/Η συνεντευξιαστής/τρια ξεκινά με γενικές, ανοιχτές ερωτήσεις που επιτρέπουν στον συνεντευξιαζόμενο να μιλήσει ελεύθερα και να εκφράσει τις απόψεις του. Για παράδειγμα: «Πείτε μας λίγα λόγια για την εμπειρία σας σε αυτό τον τομέα».

**- Κλειστές ερωτήσεις**: Στη συνέχεια, μπορεί να γίνουν πιο συγκεκριμένες ερωτήσεις για να καταγραφούν ακριβείς πληροφορίες ή να διευκρινιστούν σημεία.

**- Κλείσιμο: Ευχαριστίες και αποχαιρετισμός**: Ο συνεντευξιαστής ευχαριστεί τον συνεντευξιαζόμενο για τον χρόνο του και ολοκληρώνει τη συνέντευξη.

**ΟΜΙΛΙΑ**

### **1.** Ο ομιλητής χαιρετά το κοινό και συστήνεται.

2.Ο ομιλητής ξεκινά με κάτι που θα τραβήξει την προσοχή του ακροατηρίου, όπως μια ενδιαφέρουσα στατιστική, μια ιστορία, ένα ερώτημα ή ένα ρητό.

3. Ο ομιλητής παρουσιάζει το θέμα της ομιλίας του και εξηγεί τη σημασία του.

4. Ο ομιλητής ενημερώνει το ακροατήριο για το τι σκοπεύει να πετύχει με την ομιλία του και ποια είναι τα βασικά σημεία που θα καλύψει.

### 5. Το κύριο μέρος της ομιλίας είναι η ανάπτυξη των βασικών θεμάτων ή ιδεών που θέλει να επικοινωνήσει ο ομιλητής. Αυτά τα σημεία οργανώνονται με σαφήνεια και με λογική αλληλουχία.

### 6. Ο ομιλητής ανακεφαλαιώνει τα κύρια σημεία της ομιλίας του, για να ενισχύσει τη μνήμη του ακροατηρίου.

7. Στο κλείσιμο της ομιλίας, ο ομιλητής μπορεί να προσφέρει μια τελευταία σκέψη ή να καλέσει το ακροατήριο να δράσει με κάποιον τρόπο (π.χ., να εφαρμόσει κάτι που ακούστηκε στην ομιλία).

8. Η ομιλία ολοκληρώνεται με ευχαριστίες προς το ακροατήριο και ένα σύντομο αποχαιρετισμό.